Richard Wood: Boesemvriend gevonnis | Maroela Media
Richard Wood se boesemvriend uit sy kinderjare is sewe jaar tronkstraf opgelê vir sy dood.
Christopher van der Westhuizen (23) is Dinsdag in die landdroshof in Pretoria-Noord gevonnis nadat hy verlede jaar in dié hof skuld beken het op aanklag van strafbare manslag in verband met sy vriend se dood meer as twee jaar gelede. Die twee het voor die voorval saam gewoon.
"Ek voel verlig. Dit was 'n baie lang tyd," sê Maryna Wood, Richard se ma, ná die vonnisoplegging aan Maroela Media. Die saak het die afgelope paar jaar gesloer omdat dit herhaaldelik uitgestel moes word. Maryna glo geregtigheid het oplaas geskied. "Nou kan Richard tot ruste kom," sê sy.
Maroela Media het vroeër berig die 26-jarige Wood is op 5 November 2017 erg beseer op die sypaadjie buite 'n kuierplek in Pretoria opgemerk. Hy is na bewering tydens 'n rusie erg deur sy vriende aangerand en vir dood agtergelaat.
Wood is 'n week later, op 13 November, in die hospitaal dood nadat hy 'n breinoperasie ondergaan het in 'n poging om sy lewe te red.
Van der Westhuizen het gedurende 'n vorige verskyning in die hof erken dat hy Wood wel daardie nag met die vuis geslaan het, wat eindelik tot sy dood gelei het. Wood het ná die hou geval en sy kop gestamp. Van der Westhuizen het aanvanklik ontken dat hy aan sy vriend geslaan het. Hy het ook later erken dat hy destyds vir Wood se ma gejok het toe hy gesê het hy weet nie waar Wood is nie, nadat hy hom in 'n bedenklike toestand by die kuierplek agtergelaat het.
Volgens Maryna het Van der Westhuizen vandag in die hof hiervoor om verskoning gevra.
Marchant Bredell (32) is ook aanvanklik van Wood se moord aangekla. Bredell is vroeër egter voorlopig vrygespreek, aangesien hy nie aandadig vir die destydse aanranding gehou kan word nie.
Hartseer en baie min straf.
Hoe goedkoop het n ander se lewe geword.
Ek wonder wie moet blameer word vir hierdie ligte vonnis.
Baie ligte vonnis vir so bitter baie hartseer. Gelukkig sal sy straf begin as die tronkdeur agter hom toemaak, glo my!!
Vir n lewe net 7 jaar! Absoluut skokkend. As dit vergelyk word met ander lande lees jy van 20/30/40 jaar sonder parool.